Dros reageer oor ‘kinderverkragting’Die speelplek in die Dros in Silverton, waar die vermeende verkragter glo sy slagoffer sit en dophou het voor hy na bewering toegeslaan het. Foto: Facebook Die Dros-restaurantgroep het Dinsdagaand in ŉ verklaring sy meegevoel betuig met die ouers van die sewejarige meisie wat na bewering in een van sy Pretoriase restaurante verkrag is. Die vermeende verkragter (20) het vandag in die Pretoriase streekhof verskyn nadat hy glo vroeg Saterdagaand die kind in die Dros in Silverwater Crossing in Silverton verkrag het. Hy staan ook tereg op aanklagte van dwelmsbesit, aanranding met die opset om ernstig te beseer en intimidasie. Volgens Phindi Louw, woordvoerder van die Nasionale Vervolgingsgesag (NVG), bly hy in aanhouding tot sy volgende hofverskyning op 2 Oktober. Patse Jordaan, Dros-woordvoerder, het Dinsdagaand gesê hulle het die kind se ouers enige bystand aangebied “wat redelikerwys in so ŉ geval verwag kan word”. “Ons was ook in noue verbinding met die eienaars, bestuur en personeel van die betrokke Dros-restuarant,” het Jordaan in ŉ verklaring gesê. “Aangesien die SAPD die saak ondersoek en weens die sensitiewe aard daarvan, kan ons nie kommentaar daarop lewer of enige nadere besonderhede verstrek nie. “Ons doen dus ŉ beroep op die media en die publiek om toe te laat dat die SAPD hul ondersoek na dié sensitiewe aangeleentheid afhandel.” Maroela Media het vroeër berig die vermeende verkragter het glo die kind na die restaurant se badkamer gevolg, haar uit die vrouetoilette gegryp, haar mond toegedruk en haar na die manstoilette geneem waar die verkragting na bewering plaasgevind het. Toe die meisie se ma na haar gaan soek, het sy ŉ geraas uit die manstoilette gehoor, maar die deur was glo geblokkeer. Nadat sy dit volgens ŉ ooggetuie oopgedwing het, het sy op die man afgekom. Hy sowel as haar kind was na bewering naak.